钦定古今图书集成/理学汇编/学行典/第168卷 > 《赠龙图阁直学士杨时左太中大夫诰》
## 钦定古今图书集成/理学汇编/学行典/第168卷 > 《赠龙图阁直学士杨时左太中大夫诰》

宋高宗

“重道莫大于崇儒，崇儒莫先于优爵。此皆天理所当
然，质之人情而允称也。”故龙图阁学士、左朝请大夫、
赐紫金鱼袋、食邑三千六百户、实封五百户杨时，言
正而行端，德闳而学粹，趋蹡礼乐之场，超卓传注之
表，群经独得其趣，诸子莫遁其情，罗网百家，驰骋千
古，辨邪说以正人心，推圣学以明大义。面陈疏义，扶
国本于当时；注释经书，开来学于后世。顾功德之兼
全，宜恩隆之特异。兹乃加赠为左太中大夫。於戏！内
阁之褒，示模楷于玉署；中台之爵，增荣宠于泉原。